Document ID: 32005D0369

KOMMISSIONENS BESLUTNING
af 3. maj 2005
om regler om kontrol med medlemsstaternes opfyldelse af målene og om fastsættelse af dataformater til brug i forbindelse med Europa-Parlamentets og Rådets direktiv 2002/96/EF om affald af elektrisk og elektronisk udstyr
(meddelt under nummer K(2005) 1355)
(2005/369/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2002/96/EF af 27. januar 2003 om affald af elektrisk og elektronisk udstyr (WEEE) (1), særlig artikel 7, stk. 3, andet afsnit, og artikel 12, stk. 1, tredje afsnit, og
ud fra følgende betragtninger:
(1)
For at de data, medlemsstaterne tilvejebringer, kan sammenlignes, bør præsentationen af, hvordan det beregnes, om målene i artikel 7, stk. 2, i direktiv 2002/96/EF er nået, harmoniseres.
(2)
Af hensyn til afvejningen af risikoen for unøjagtigheder og den administrative byrde, der er forbundet med tilvejebringelse af nøjagtige oplysninger, bør medlemsstaterne have mulighed for at anlægge et skøn ved bestemmelsen af den mængde materialer og komponenter af affald af elektrisk og elektronisk udstyr som nyttiggøres, genbruges eller genvindes.
(3)
I henhold til artikel 6, stk. 5, i direktiv 2002/96/EF kan behandling af WEEE også finde sted uden for den pågældende medlemsstat eller Fællesskabet, forudsat at transporten heraf finder sted i overensstemmelse med Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab (2). Medlemsstater, der sender affald af elektrisk og elektronisk udstyr til behandling i andre medlemsstater, eller som eksporterer sådant affald til behandling i tredjelande, bør have mulighed for at medregne den eksporterede mængde i målene i artikel 7, stk. 2, i direktiv 2002/96/EF, hvis det pågældende affald er indsamlet af den eksporterende medlemsstat.
(4)
Foranstaltningerne i denne beslutning er i overensstemmelse med udtalelse fra det ved artikel 18 i Rådets direktiv 75/442/EØF (3) nedsatte udvalg -
VEDTAGET FØLGENDE BESLUTNING:
Artikel 1
Medlemsstaterne giver meddelelse om de oplysninger, der kræves i henhold til artikel 12, stk. 1, i direktiv 2002/96/EF, ved hjælp af dataformaterne i tabel 1 i bilaget til denne beslutning.
Artikel 2
1. Medlemsstaterne godtgør, at de har overholdt niveauerne for nyttiggørelse, genbrug og genvinding i artikel 7, stk. 2, i direktiv 2002/96/EF, ved udfyldelse af tabel 2 i bilaget til denne beslutning.
Ved udfyldelsen af tabellen kan medlemsstaterne anvende et skøn over den gennemsnitlige procentsats for genbrugte, genvundne og nyttiggjorte materialer, såsom metaller, glas og plast, og komponenter af affald af elektrisk og elektronisk udstyr.
2. Når affald af elektrisk og elektronisk udstyr eksporteres til behandling i et tredjeland eller sendes til behandling i en anden medlemsstat i overensstemmelse med artikel 6, stk. 5, i direktiv 2002/96/EF, kan kun den medlemsstat, som har indsamlet og eksporteret det pågældende affald, medregne det med henblik på opfyldelse af målene i direktivets artikel 7, stk. 2.
3. Medlemsstaterne afgør, om der er behov for dokumentbeviser ud over det bevis, som kræves i henhold til artikel 6, stk. 5, andet afsnit, i direktiv 2002/96/EF.
Artikel 3
Ved fremsendelse af tabel 1 og 2 i bilaget til Kommissionen giver medlemsstaterne Kommissionen en detaljeret beskrivelse af, hvordan oplysningerne er indhentet, og en redegørelse for de anvendte skøn og metoder.
Artikel 4
Denne beslutning er rettet til medlemsstaterne.
Udfærdiget i Bruxelles, den 3. maj 2005.

Labels: 12
1
15
20